આશા પારેખે ચાઇલ્ડ આર્ટિસ્ટ તરીકે ૧૯૫૨માં આવેલી ફિલ્મ ‘આસમાન’માં કામ કર્યું હતું. એના બે વર્ષ બાદ તેમણે બિમલ રૉયની ‘બાપ બેટી’માં કામ કર્યું હતું. તેમને શમ્મી કપૂરની ફિલ્મ ‘દિલ દેકે દેખો’માં પસંદ કરવામાં આવ્યાં ત્યાર બાદ તેમની કરીઅરની ગાડી પૂરજોશમાં ચાલી હતી. આ વિશે આશા પારેખ કહે છે, ‘૧૯૬૦નો સમય મારા માટે એટલો મુશ્કેલ ન હતો, કારણ કે મારાં મમ્મી-પપ્પાએ મારું ખૂબ જ ધ્યાન રાખ્યું હતું. મને ખબર સુધ્ધાં નહોતી કે એક પછી એક મારી ઘણી હિટ ફિલ્મો આવી રહી છે. હું ખૂબ જ ખુશ હતી કે મારી ફિલ્મો ખૂબ જ સફળ રહેતી હતી. ઘણી વાર રિજેક્ટ થયા બાદ મારી ફિલ્મ ‘દિલ દેકે દેખો’ પછી મને અહેસાસ થયો હતો કે હું એક સ્ટાર છું. એ મારા માટે ખૂબ જ મોટી વાત હતી.’